Kirsten Jacobsen (FP), 1998-11-03:
Så det er egentlig ikke det, som støder os.
Men hvis man skal finde en anden måde at beregne boligstøtte på, så har vi foreslået i de sidste mange, mange år, at man begyndte at give boligstøtte til personer i stedet for til mursten.
For støtten til mursten har kun medført, at murstenene blev dyrere, og har medført for høje huslejer, og det er formentlig det, som har medført, at boligstøtten har haft en stigningstakt den vej.
Men man er jo altså også nødt til at huske, når man taler så meget om stigningstaktens himmelflugt, at i den her stigning i boligstøtten, der ligger også alle de udgifter, man før havde til refusion til plejehjem, som i dag er nedlagt.
Man taler om det, som om det bare er boligstøtte, det er det ikke.
Men det, man bør sige til regeringen i dag ved førstebehandlingen, er: At man kan være så naiv at tro, at man kan spare 700 mio. kr. på boligstøtten uden at ramme nogle af dem, som ikke kan tåle at blive ramt, har vi ikke fantasi til at forestille os, og det vil i virkeligheden også vise sig, at det ikke kan lade sig gøre.
Så vil man finde ud af, at den maksimale boligstøtte nu fastsættes som et fast beløb frem til år 2004.
Det er 28.116 kr., og det vil altså sige, at uanset hvilke huslejestigninger der kommer i den periode, så bliver det maksimale boligstøttebeløb, man kan få, uanset om man er enlig folkepensionist, eller hvad katten man er, altså 28.116 kr., hvor vi har været vant til, at det maksimale støttebeløb er blevet reguleret efter udviklingen i samfundet.
Længere nede kan man se en anden metode til, hvordan regeringen får det her til at ramme de svageste - det er udbetalingsprocenten.
Den starter ved 100 og går frem til år 2004 ned på 75.
Det er kun for at nævne et par enkle eksempler.
Jeg synes, det er uanstændigt, og det sagde jeg også før - jeg vil tillade mig at bruge ordet uanstændigt - det er uanstændigt, at man har været med til her i landet at lokke folk, at man har visiteret folk ind i det, man fra Socialdemokratiets side går og markedsfører som et moderne plejehjem, og som i realiteten er udlejningsboliger.
Folk har ikke haft noget valg, og man har sagt: Jamen det er jo lige meget, I skal kun betale så og så mange procent af jeres husleje, resten ordner vi.
Når man så har fået dem derind, så kommer man altså med sådan et forslag her.
Det er altså falske, falske, falske løfter, og jeg synes, at Socialdemokratiet burde holde sig for godt til at lave den her slags forslag.
Det er overgreb på mennesker, som ikke er i stand til at forsvare sig selv.
Det er asocialt, så det klodser.
Ellers ville man ikke være i stand til at finde 700 mio. kr. Jeg ved, at fru Lissa Mathiasen lige i øjeblikket sidder og udtænker en plan for, hvordan hun bagefter kan gå herop og fortælle, at man godt kan finde 700 mio. kr., for man skal bare tage fra alle de rige, alle dem, der har over 500.000 kr.
Men når vi kommer til udvalgsarbejdet, så kommer man altså til fra ministeriets side at tegne og fortælle, og så kommer man til ganske, ganske nøje at redegøre for, hvor de 700 mio. kr. skal komme fra.
Så skal vi altså nok få syn for sagen, og når vi har regeringens egne tal, regeringens egne beregninger på de spørgsmål, som helt naturligt må komme fra den her sal og fra de henvendelser - for jeg håber, at vi får rigtig, rigtig mange henvendelser - fra alle de mange mennesker, som bliver ramt af det her, og også fra organisationerne, så tager vi debatten ved andenbehandlingen, og jeg kan allerede nu love regeringen, at de ændringsforslag, som ikke kommer fra regeringen, som tager de værste tidsler ud af det her, dem skal vi nok levere selv.